For Radikale Venstre er det alfa og omega, at vi styrker vores cybersikkerhed. Foto: Scanpix

BLOG: Det løb koldt ned af ryggen på mig, da jeg for nylig fik kendskab til en rapport fra Forsvarsministeriet.

Rapporten sætter fokus på cybersikkerhed. Den hævder, at det kan blive nødvendigt at øge beføjelserne til Center for Cybersikkerhed. Og hva’ så?

Problemet er, at eksperter advarer om, at myndighederne vil kunne få adgang til borgernes sundhedsoplysninger, vores recepter og de mails, jeg sender til mine kollegaer.

Det går jo alt for vidt.

For Radikale Venstre er det alfa og omega, at vi styrker vores cybersikkerhed. Derfor har vi også foreslået, at Danmark får en cybersikkerheds-strategi med én ansvarlig minister. Men vi skaber ikke kun cybersikkerhed ved at indskrænke danskernes personlig frihed.

Vi Radikale sige nej til masseovervågning. Vi skal ikke være et big brother-samfund. Vi skal holde balancen, så vi ikke tipper derover, hvor vi ikke længere er et retssamfund.

Mit parti er social-liberalt. Det liberale element handler for os om, at borgerne skal have ret til privatliv. Der skal være grænser for, hvad staten skal kunne granske i. Vi skal ikke begynde at gradbøje principper om privatliv, som er skrevet ind i vores grundlov.

Det betyder også, at der er en række partier, der skal vågne op. Dels vores forsvarsminister, Claus Hjort Frederiksen. Dels Socialdemokraternes Henrik Dam, som ikke er sønderligt bekymret.

Men jeg sætter især min lid til Liberal Alliance. For er der én ting Liberal Alliance har markedsført sig på, er det den personlig frihed.

Kære LA. Det er nu, I skal vise, at I har røv i buks. I må simpelthen ruske godt og grundigt i jeres kolleger i regeringen. I må sige stædigt nej til masseovervågning.

For Radikale Venstre er der ingen tvivl. Danskerne personlige frihed er ukrænkelig.